**Ақтөбе облысына жұмыс сапарымен келген Парламент Мәжілісінің депутаттары, «Нұр Отан» партиясы Фракциясының мүшелері Ә.Сапарова, С.Қаныбеков, П.Казанцев, П.Шарапаев Қарғалы ауданы Ш.Қалдаяқов ауылында болды**

 Сыйымдылығы 5000 тонна көкөніс қоймасының құрылысы 2017 жылдың қазан айында басталып, өткен жылдың шілде айында аяқталды. Көкөніс сақтау қоймасына жұмсалған шығындар 624583,84 мың теңгені құрады. Нысан қазіргі заманғы желдету жүйесімен және картопты ұзақ сақтауға арналған тоңазытқыш жабдығымен жабдықталған.

 Ақтөбе қаласы мен аудандар тұрғындарын қыс мезгілінде қолжетімді бағада картоппен үздіксіз қамтамасыз ету мақсатында қазіргі уақытта қоймада 4 574 тонна азық-түлік картобы мен 276 тонна тұқымдық картоп сақтаулыда. «Актеп» ЖШС картоп өсірумен айналысады. Өткен жылы 202,1 га жерге егілген 610 тонна картоптан 4 850 тонна өнім алынды. Суармалы учаскені құру үшін «Бизнестің жол картасы-2020» бағдарламасы аясында мемлекеттік көмек көрсетілді. Яғни жалпы көлемі 640 гектар суармалы учаскелер үшін инфрақұрылым құрылып, су жинау үшін қажетті инженерлік коммуникациялар жүргізілді.

 Бірінші учаскедегі жер асты су құбырының ұзындығы 1020 метрді (қуаты 556 м3/сағ), екінші учаскеде 5580 метрді (қуаты 916,9 м3/сағ) құрады. Ұзындығы 3188 метрге электр жүйесі жүргізілді. Шығынның жалпы сомасы 240 млн.теңгеден асты.

 Кешенде көкөніс сақтау қоймасы, суармалы жер учаскелері, арнайы техника мен жабдықтар сатып алу 1,5 млрд.теңгеге бағаланып отыр. Бұл «Актеп» ЖШС-нің жеке қаражаты, «Бизнестің жол картасы 2020» бағдарламасы аясында мемлекеттік инвестиция және «Аграрлық несие корпорациясы» желісі бойынша қарыз алу есебінен жүзеге асты.

2010 жылдан бастап аудандағы 32 жоба «Бизнестің жол картасы 2020» бағдарламасы аясында мемлекеттік қолдауға ие болған, оның ішіндегі 10 бизнес объектілеріне жетіспейтін инфрақұрылым жүргізілді.

Кездесу барысында ұжым тарапынан ауылішілік жолдарды асфальттауға, ауылға кіреберіс жолдарды жөндеуге және елді мекеннің көшелерін жарықтандыруға қаражат бөлу туралы өтініш айтылды. Сондай-ақ, ауыл тұрғындары ЖТҚ үшін бөлінген жер телімін пайдалану мерзімін екі жылдан бес жылға дейін ұзартып, жайылымдарды кеңейту үшін жер бөлуді сұрады.

 «Заманауи ауыл шаруашылық кәсіпорнының еңбек ұжымымен кезекті кездесу өтті. Мұнда барлығы еуропалық стандарттар бойынша жасалған. Ұжым ашық, мейірімді, әсіресе ауылдық және қалалық жерлерде тұрғын үй алуға байланысты cұрақтарды батыл қойды. Оларды «7-20-25» бағдарламасының қыр-сыры, айырмашылығы, «Тұрғын үй құрылыс жинақ банкіндегі» жинақтардың тағдыры, жастарды оқыту мәселелері, мүгедектерге арналған жеңілдіктер мен төлемдер мәселесі қызықтырады. Жалпы адамдар өз тілектерін айтты. Осындай диалогтар біз үшін алдағы уақытта да маңызды», - деді П.Казанцев.

 Мәжіліс депутаттары осы күні Ш.Қалдаяқов ауылындағы әлеуметтік нысандарды аралап, халықпен кездесті, сондай-ақ Қос-Естек ауылындағы «Тас Арман Ақтөбе» ЖШС-нің қиыршық тас зауытында болды. Айта кету керек, Мәжіліс депутаттары Ақтөбе облысының тоғыз елді-мекенін аралауды жоспарлап отыр.